Covid-19-statistieke: Meer as 3 800 toets ook positief(Foto: pixabay) Nog 94 Covid-19-sterftes is in Suid-Afrika bevestig. Dr. Zweli Mkhize, minister van gesondheid, het Vrydagaand gesê die sterftesyfer staan nou op 1 831 nadat 60 mense in die Wes-Kaap, 27 in Gauteng en sewe in KwaZulu-Natal weens die virussiekte gesterf het. Die Wes-Kaap, met 48 706 gevalle (oftewel 55,5% van gevalle), is steeds die provinsie met die hoogste infeksiekoers. Die provinsie word gevolg deur Gauteng met 17 261 gevalle (19,7%) en die Oos-Kaap met 13 506 gevalle (15,4%). Meer as 1,2 miljoen toetse vir Covid-19 is reeds in Suid-Afrika afgehandel en 32 336 nuwe toetse is bevestig. In dié stadium is die sterftekoers 2,1% van diegene wat die siekte opdoen, het Mkhize gesê. Altesaam 54,5% van mense wat positief vir Covid-19 getoets het, het reeds van die virus herstel. Net-net meer mans as vroue sterf van die virus. Altesaam 51,9% van slagoffers is mans en 48% is vroue.